聞浙東方寇大作道路不通迂路由江南以歸有感二首  其二
作者：李綱
朝代：宋

paragraphs: 東南久無備，盗賊起不虞。
掲竿與荷鋤，皆是耕田夫。
誰爲捕逐者，得官緣苞苴。
不讀一行字，況復知孫吴。
厥初既輕敵，屢北輙睢旴。
屯兵非不多，一掃不復餘。
虎兕出於柙，是誰之過歟。
凶焰陵郡縣，良民遭戮屠。
坐令腹心地，化爲豺豕區。
除惡當務早，滋蔓良難圖。
王師何日出，努力觀廟謨。